Tove Videbæk (KD), 2004-01-27:
Med forslaget ønsker forslagsstillerne, at der skal fastsættes en øvre grænse på fem børn pr. voksen medarbejder i de såkaldte puljebørnehaver i stil med reglerne for pasning af børn i dagpleje.
Kristendemokraterne ønsker ligesom forslagsstillerne at skabe gode og sunde og trygge rammer for børn, hvad enten de bliver passet i hjemmet eller på daginstitution, og hvad enten daginstitutionen er drevet af kommunen eller i privat regi. For nylig blev mediernes bevågenhed rettet mod en enkelt såkaldt puljebørnehave i Morsø Kommune, hvor bl.a. en tv-udsendelse viste et voldsomt svigt i kommunens tilsyn med børnehaven.
Kristendemokraterne synes generelt, at muligheden for, at private kan etablere puljebørnehaver, er en rigtig god ordning.
Ordningen fungerer da også upåklageligt langt de fleste steder og giver forældre og foreninger et alternativ til offentlig børnepasning.
Formålet med puljebørnehaver er jo ikke at lade kommunerne spekulere økonomisk i at spare penge på at passe borgernes børn ved at lukke andre pasningstilbud og dermed tvinge alle forældre til at vælge puljeordningen.
Frem for alt må der ikke spares på kommunens tilsyn med puljebørnehaverne.
Vi kan ikke byde hverken børn eller forældre at se gennem fingre med dårlig hygiejne eller personale, der ikke har begreb om, hvordan man taler med eller behandler børn.
Derfor skal der være nogle klare retningslinjer for kommunernes tilsyn med puljebørnehaver.
Hvad enten det hedder dagpleje, vuggestue, børnehave eller puljebørnehave, så skal vi sikre vores børn så gode og sunde opvækstvilkår som muligt; det burde da være indlysende for enhver. Vi er altså nødt til at have nogle klare retningslinjer for kommunernes tilsyn med puljebørnehaver.
Vi må først og fremmest forlange, at personalet har kendskab til den del af dansk lovgivning, der siger, at man ikke må slå børn, men de skal også have grundlæggende viden om hygiejne og om, hvordan man stimulerer og taler til børn.
Kommunernes Landsforening har sagt, at de vil udsende en vejledning til kommunerne med inspiration og gode eksempler på tilsyn.
Det er godt, at sagen bliver undersøgt, og at der nu kommer nogle klare retningslinjer for, hvordan tilsynet skal foregå, men jeg føler mig ikke overbevist om, at en sådan vejledning kunne have forhindret det, vi har set i Morsø Kommune.
Der må skrappere midler i brug for at stramme tilsynet op.
Når alt kommer til alt mener vi hos Kristendemokraterne, at vi har brug for en generel miljølov for børn, der sikrer minimumsregler for alle børn, der er i pasning med offentligt tilskud, hvad enten det sker i en offentlig institution eller eksempelvis i en puljebørnehave.
Hermed mener vi minimumsregler både på området, vi taler om her i dag, og også vedrørende støj, vedrørende plads, vedrørende lys og luft, vedrørende det, at der skal være udenomsplads og legeplads osv. til børnene.
Kristendemokraterne har flere gange foreslået en generel miljølov for børn, men ikke fået flertal for det i Folketinget.
Men det foreliggende forslag ville vi egentlig gerne støtte, for fem børn pr. voksen synes vi er rigeligt de fleste steder, men vi vil egentlig kun støtte det, hvis forslaget udvides til at dække alle børn i alle dagpasningstilbud, så vi sikrer, at der alle steder er et loft over, hvor mange børn der må være pr. voksen både i offentlige og i private dagpasningstilbud.
Vi ved jo, at det er af utrolig stor betydning for børnene, at der er tilstrækkeligt med voksne, så børnene kan få de voksne i tale både af hensyn til børnenes generelle trivsel og af hensyn til deres sprogstimulering og udvikling på andre områder.
Men uanset hvad, ser vi frem til en positiv udvalgsbehandling og til resultatet af den undersøgelse på puljeområdet, som er i gang.